පූනේ ශිව චාත්‍රාපති ක්‍රීඩා සංකීර්ණයේ ඊයේ නිමාවට පත්වූ 20වැනි ශූරතාවලියේදී ශ්‍රී ලංකාව රිදී පදක්කම් 2ක් හා ලෝකඩ පදක්කමක් දිනා ආසියාවේ රටවල් 45කින්, 14වැනි ස්ථානයට පත්විය.හෙල්ල විසි කිරීමෙන් නදීකා ලක්මාලී හා සචිත් මධුරංග දිනාදුන් රිදී පදක්කම් දෙකට අමතරව ශූරතාවලියේ අවසන් දිනයේ අවසන් ඉසව්වෙන් මීටර් 400 × 4 සහාය දිවීමේ ක්‍රීඩකයෝ ශ්‍රී ලංකාවට ලෝකඩ පදක්කමක් දිනා දුන්හ.විනාඩි 3:04.92කින් තරගය නිමා කළ චානක දුලාන් ප්‍රියශාන්ත, දිලාන් ආලෝක, කසුන් සෙනෙවිරත්න හා අංජන මධුෂාන් ගුණරත්න වසර 2007න් පසුව ආසියානු මලල ක්‍රීඩා ශූරතාවලියකදී සහාය දිවීමේ පදක්කමක් ශ්‍රී ලංකාවට දිනා දීමට සමත් විය.එහෙත් සොනාලි මෙරිල්, දීපිකා සදමාලී, ආර්.එම්.යූ.රත්නකුමාරී හා චන්ද්‍රිකා සුභාෂිණී ධාවනයේ යෙදුණු මීටර් 400 × 4 සහය දිවීමේ පිල විනාඩි 3:39.54කින් පස්වැනි ස්ථානයට පත්විය.මෙවර ශූරතාවලියේ පදක්කම් බලාපොරොත්තුවෙන් සිටි මීටර් 400 කාන්තා කඩුලු පැනීමේ හා පිරිමි උස පැනීමේ ඉසව්වලින් ඊයේ අපේක්ෂිත ප්‍රතිඵල අත් නොවීය.